作者：刘克庄
词牌/韵律：沁园春

paragraphs: 我羡君归，一路秋风，芙蓉木犀。
想慈颜望久，灵乌乍噪，新眉画就，郎马频嘶。
忙脱征衫，快呼斗酒，细为家人说建溪。
争知道，这中年怀抱，最怕分携。
丈夫南北东西。
应笑杀离筵粉泪啼。
怅佳人来未，碧云冉冉，王孙去后，芳草萋萋。
明日相思，山重水复，古道人稀茅店鸡。
元龙老，有高楼百尺，谁共登梯。